A Bizottság 1965/2001/EK rendelete
(2001. október 8.)
a tagállami halfogásokra vonatkozó információk feljegyzésére vonatkozó részletes szabályok megállapításáról szóló 2807/83/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2846/98/EK rendelettel [1] módosított, a közös halászati politika ellenőrző rendszerének létrehozásáról szóló, 1993. október 12-i 2847/93/EGK tanácsi rendeletre [2] és különösen annak 6. cikke (8) bekezdésére,
mivel:
(1) A 2847/93/EGK tanácsi rendelet 6. cikke a 10 méter vagy annál hosszabb teljes hosszúságú közösségi halászhajók kapitányaitól hajónapló vezetését követeli meg. Emiatt a legutóbb a 2737/1999/EK rendelettel [3] módosított, a tagállami halfogásokra vonatkozó információk feljegyzésére vonatkozó részletes szabályok megállapításáról szóló 1983. szeptember 22-i 2807/83/EGK rendelet [4] IV. és V. mellékletében világosan meg kell határozni azokat a halászhajókat, amelyekre ez a követelmény érvényes.
(2) A 2807/83/EGK rendelet VIIIa. melléklete felsorolja azokat a rádióállomásokat, amelyeken keresztül a közösségi halászhajók bizonyos üzeneteket továbbíthatnak. Az e mellékletben felsorolt, Németország és Franciaország területén lévő rádióállomások végleg beszüntették a működésüket. Az ezen állomásokra történő hivatkozásokat a kérdéses mellékletből emiatt el kell hagyni.
(3) Ennek tükrében a 2807/83/EGK rendeletet módosítani kell.
(4) Az e rendeletben előírt intézkedések összhangban vannak a Halászati és Akvakultúrágazati Irányítóbizottság véleményével,
ELFOGADTA EZT A RENDELETET:
1. cikk
A 2807/83/EGK rendelet a következőképpen módosul:
1. A IV. és V. mellékletek 2.1.1. pontja helyébe a következő rendelkezés lép:
"2.1.1. Hajónapló vezetésére köteles hajók
A 10 méter teljes hosszúságú vagy annál hosszabb közösségi halászhajók kapitányainak hajónaplót kell vezetniük.
A 10 méternél kisebb teljes hosszúságú közösségi halászhajók kapitányainak is kell hajónaplót vezetniük, ha az a tagállam, amely lobogója alatt hajóznak vagy amelyikben a hajót bejegyezték, ezt előírja."
2. A VIIIa. mellékletből a következő sorokat el kell hagyni:
"Norddeich Radio | DAN |
Boulogne | FFB |
Bordeaux-Arcachon | FFC |
Saint-Nazaire | FFO |
Brest | FFU" |
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. október 8-án.